ประกาศกรมการขนส่งทางบก เรื่อง กำหนดแบบและขนาดตัวอักษรป้ายชื่อสถานีขนส่งผู้โดยสาร พ.ศ. 2555
ประกาศกรมการขนส่งทางบก
ประกาศกรมการขนส่งทางบก
เรื่อง
กำหนดแบบและขนาดตัวอักษรป้ายชื่อสถานีขนส่งผู้โดยสาร
พ.ศ. ๒๕๕๕
 

โดยที่ป้ายชื่อสถานีขนส่งเป็นส่วนหนึ่งของอาคารสถานีขนส่งผู้โดยสารที่กรมการขนส่งทางบกได้กำหนดหรือให้ความเห็นชอบ
แต่ปัจจุบันปรากฏข้อเท็จจริงว่า มีสถานีขนส่งผู้โดยสารบางแห่งทำการเปลี่ยนแปลงหรือแก้ไขป้ายชื่อสถานีขนส่งให้แตกต่างไปจากที่กรมการขนส่งทางบกกำหนดหรือให้ความเห็นชอบไว้
ทำให้เกิดความแตกต่าง ไม่เป็นไปในรูปแบบเดียวกัน
อันอาจก่อให้เกิดความสับสนของผู้โดยสาร ดังนั้น
เพื่อให้การจัดทำป้ายชื่อสถานีขนส่งผู้โดยสารเป็นไปด้วยความเรียบร้อย เหมาะสม
และเป็นแนวทางเดียวกัน อาศัยอำนาจตามความในข้อ ๑ วรรคสอง แห่งกฎกระทรวง ฉบับที่ ๑๘
(พ.ศ. ๒๕๒๕) ออกตามความในพระราชบัญญัติการขนส่งทางบก พ.ศ. ๒๕๒๒
อธิบดีกรมการขนส่งทางบกจึงออกประกาศไว้ ดังต่อไปนี้

ข้อ ๑ ป้ายชื่อสถานีขนส่งผู้โดยสารให้มีแบบและขนาดตัวอักษร
ดังนี้
(๑) ป้ายชื่อสถานีขนส่งบริเวณด้านหน้าสถานีขนส่งผู้โดยสาร
ให้มีข้อความแบ่งออกเป็นสามบรรทัด
บรรทัดที่หนึ่งเป็นชื่อสถานีขนส่งเป็นตัวอักษรภาษาไทยมีขนาดสูงไม่น้อยกว่า ๒๖
เซนติเมตร บรรทัดที่สองเป็นชื่อสถานีขนส่งเป็นตัวอักษรภาษาอังกฤษมีขนาดสูงไม่น้อยกว่า
๑๙ เซนติเมตร
บรรทัดที่สามเป็นชื่อผู้ดำเนินการสถานีขนส่งหรือหน่วยงานที่ได้รับมอบหมายให้เป็นผู้ดำเนินการสถานีขนส่งเป็นตัวอักษรภาษาไทยมีขนาดสูงไม่น้อยกว่า
๑๕ เซนติเมตร
ป้ายชื่อสถานีขนส่งตาม (๑)
ให้ใช้ชื่อสถานีขนส่งตามประกาศจัดให้มีหรือจัดตั้งสถานีขนส่ง ทั้งนี้
รายละเอียดป้ายชื่อสถานีขนส่งให้เป็นไปตามตัวอย่างรูปแบบที่กำหนดไว้ท้ายประกาศนี้
(๒) ป้ายชื่อสถานีขนส่งบริเวณด้านหน้าอาคารสถานีขนส่งผู้โดยสาร
ให้ใช้ชื่อสถานีขนส่งตามประกาศจัดให้มีหรือจัดตั้งสถานีขนส่งเป็นตัวอักษรภาษาไทยขนาดที่สามารถมองเห็นได้อย่างชัดเจน

ข้อ ๒ ป้ายชื่อสถานีขนส่งผู้โดยสารที่มีอยู่ก่อนวันที่ประกาศนี้ใช้บังคับ
และมีรูปแบบเป็นไปตามที่กรมการขนส่งทางบกกำหนดหรือให้ความเห็นชอบให้ยังคงใช้ได้ต่อไป
แต่หากมีการเปลี่ยนแปลงหรือแก้ไขป้ายชื่อสถานีขนส่งให้แตกต่างไปจากที่กรมการขนส่งทางบกกำหนดหรือให้ความเห็นชอบไว้
และมีรูปแบบแตกต่างไปจากข้อกำหนดในประกาศนี้
ให้ผู้ดำเนินการสถานีขนส่งหรือหน่วยงานที่ได้รับมอบหมายให้เป็นผู้ดำเนินการสถานีขนส่งจัดทำป้ายชื่อสถานีขนส่งให้เป็นไปตามข้อกำหนดในประกาศนี้ภายในสองปีนับแต่วันที่ประกาศนี้ใช้บังคับ

ข้อ ๓[๑] ประกาศนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป


ประกาศ
ณ วันที่ ๑๘ กรกฎาคม พ.ศ. ๒๕๕๕
สมชัย ศิริวัฒนโชค
อธิบดีกรมการขนส่งทางบก
[เอกสารแนบท้าย]

๑. ตัวอย่างรูปแบบป้ายชื่อสถานีขนส่งผู้โดยสาร
สำหรับสถานีขนส่งผู้โดยสารที่ดำเนินการโดยกรมการขนส่งทางบก หรือรัฐวิสาหกิจ
หรือเอกชนที่ได้รับใบอนุญาต
๒.
ตัวอย่างรูปแบบป้ายชื่อสถานีขนส่งผู้โดยสาร
สำหรับสถานีขนส่งผู้โดยสารที่ดำเนินการโดยองค์กรปกครองส่วนท้องถิ่น

(ดูข้อมูลจากภาพกฎหมาย)






















ปริยานุช/ผู้จัดทำ
๒๘ มกราคม ๒๕๕๖

โชติกานต์/ผู้ตรวจ
๒๘ มกราคม ๒๕๕๖

















































[๑] ราชกิจจานุเบกษา
เล่ม ๑๓๐/ตอนพิเศษ ๒ ง/หน้า ๒๕/๗ มกราคม ๒๕๕๖